Fl-aħħar jiem il-Prim Ministru Joseph Muscat, għax m'għandu xejn x'jaħbi, ma ddejjaq xejn jissottometti lilu nnifsu għal inkjesta magisterjali. Forsi għal ħafna din hija deċiżjoni iebsa, iżda min hu seren u kalm għax qiegħed fuq in-naħa tas-sewwa ma jiddejjaq xejn jieħu dawn il-passi. Illum, kull min għandu rasu fuq għonqu, jirrealizza li l-istorja dwar il-kumpanija Egrant, kienet storja ivvintata. Kien gidba sfaċċata mill-bidu sal-aħħar. Gidba oriġinata, jew aħjar ngħidu ivvintata minn xi ħadd li mhux biss ma jaħmilx lill-Partit Laburista, ikun immexxi minn min ikun immexxi, imma min xi ħadd li meta fil-gvern ikun hemm il-Partit Nazzjonalista, igawdi bil-kbir u jaqla' l-eluf ta' ewro. Kif jgħid il-Malti, kull deni ħudu b'ġid. Għax finalment, il-frame up li pprova jibni Simon Busuttil, ovvjament bil-għajnuna tal-blogger Daphne Caruana Galizia, sploda f'wiċċu. Sploda f'wiċċu għax kompla joħroġ bħala mexxej dgħajjef. Kompla joħroġ bħala mexxej li m'għandu l-ebda alternattiva għat-tmexxija tal-Gvern Laburista, tmexxija li ma' kull jum li jgħaddi, qiegħda tħalli riżultat pożittiv, wieħed wara l-ieħor. Il-gidba sfaċċata li Daphne Caruana Galizia rrikorriet għaliha din il-ġimgħa, u li mbagħad rikeb fuqha il-Kap tal-Oppożizzjoni Simon Busuttil, saret bi skop. Anke l-ġurnata magħżula kienet intenzjonata. L-għan tal-gidba deher ċar. Ma ridux li l-poplu jikkonċentra fuq il-ftehim kollettiv li f'dak l-istess jum kien iffirmat bejn il-Gvern u l-unions li jirrappreżentaw lill-ħaddiema tal-gvern, fid-diversi oqsma. Ma ridux li l-poplu jagħraf li permezz ta' dak il-ftehim, 30,000 familja se jkomplu JTEJBU l-livell tal-għajxien tagħhom. Kif wara kollox għamlu l-familji Maltin u Għawdxin kollha f'dawn l-aħħar erba' snin, grazzi għal għadd ta' miżuri li ttieħdu mill-Gvern Laburista, fosthom ir-roħs fil-kontijiet tad-dawl u tal-ilma, iċ-childcare b'xejn, tnaqqis fit-taxxi, żidiet lill-pensjonanti, żidiet fl-istipendju, u ħafna u ħafna miżuri oħrajn. Aktar minn hekk, skop ieħor tal-gidba sfaċċata ta' Daphne Caruana Galizia, li mbagħad rikeb fuqha il-Kap tal-Oppożizzjoni Simon Busuttil, kien li tinħeba l-ipokresija ta' Simon Busuttil innifsu bl-involviment tiegħu fl-iskandlu PagiPN. Tajjeb li nibqgħu nżommu f'moħħna li Simon Busuttil, ('iċ-champion tat-trasparenza u governanza tajba') għamel ftehim mal-Grupp db liema ftehim huwa ksur sfaċċat tal-liġi dwar il-finanzjament tal-partiti. Hekk kif tfaċċa dan l-iskandlu, Simon Busuttil ipprova jagħti l-impressjoni li ma kellux x'jaħbi, meta fil-verità kellu ĦAFNA X'JAĦBI. Saħanistra kien qal li tant ma kellux x'jaħbi, li ma kellu l-ebda diffikultà biex jiddefendi ruħu quddiem il-Kummissjoni Elettorali. Fi ftit ġimgħat, biex ma ngħidux fi ftit jiem, sirna nafu li l-ftehim li għamel Simon Busuttil kien jinkludi wkoll ħruġ ta' invoices FOLOZ. Sfidat kemm-il darba biex jippubblika dawn l-invoices, Simon Busuttil baqa' b'idejh fuq żaqqu, ovvjament biex jgħatti xturu. U proprju qabel il-gidba sfaċċata ta' Daphne Caruana Galizia, Simon Busuttil, mhux talli ma marx quddiem il-Kummissjoni Elettorali 'għax m'għandu xejn x'jaħbi', imma talli mar il-Qorti biex jitlobha twaqqaf lill-Kummissjoni Elettorali milli tinvestigah. IPOKRESIJA FL-AQWA TAGĦHA. Hekk spiċċa l-frame-up li ppruvaw jibnu Simon Busuttil u Daphne Caruana Galizia, anke minn wara dahar il-membri tal-grupp parlamentari Nazzjonalista. Fuq naħa għandna lil Simon Busuttil jipprova jaħrab wara li kiser il-liġi tal-finanzjament tal-partiti b'mod sfaċċat; u fuq in-naħa l-oħa għandna lil Joseph Muscat ipoġġi lilu nnifsu għal kull investigazzjoni. Joseph Muscat m'għandux x'jaħbi. Joseph Muscat iħares 'il quddiem biex inkomplu nwettqu dak li kien imwiegħed lill-familji Maltin u Għawdxin ħames snin ilu, u biex fuq il-kisbiet li għamilna, inkomplu nibnu l-ġejjieni għal uliedna u wlied uliedna.